กรุงเทพมหานคร สร้างคลองยายสุ่นเป็นต้นแบบ ทุกภาคส่วนพร้อมใจแก้ไขน้ำเสียอย่างยั่งยืน
กรุงเทพมหานคร สร้างคลองยายสุ่นเป็นต้นแบบ ทุกภาคส่วนพร้อมใจแก้ไขน้ำเสียอย่างยั่งยืนพล.ต.อ.อัศวิน ขวัญเมือง ผู้ว่าราชการกรุงเทพมหานคร เปิดกิจกรรม “รักษ์คลองยายสุ่น ร่วมใจคืนน้ำใสสู่ชุมชน” พร้อมตรวจการล้างทำความสะอาดคลอง การทาสีราวกันตกริมคลองยายสุ่น โดยปัจจุบันในพื้นที่กรุงเทพมหานครมีคูคลองที่ประสบปัญหาน้ำเน่าเสียเพิ่มมากขึ้น ซึ่งอาจเป็นแหล่งสะสมเชื้อโรคต่างๆ ก่อให้เกิดอันตรายต่อสุขภาพของประชาชน กรุงเทพมหานครจึงมีนโยบายที่จะปรับปรุงคุณภาพน้ำในคลอง รวมถึงภูมิทัศน์ตลอดแนวคลองให้มีความสะอาด สวยงามและปลอดภัย ภายใต้การมีส่วนร่วมของภาครัฐและเอกชน ทั้งนี้ กรุงเทพมหานคร ได้กำหนดจัดกิจกรรม “รักษ์คลองยายสุ่น ร่วมใจคืนน้ำใสสู่ชุมชน” ขึ้น เพื่อให้เป็นคลองต้นแบบในการแก้ไขปัญหาน้ำเสียและปรับปรุงสภาพภูมิทัศน์ของคลองสำหรับกิจกรรม “รักษ์คลองยายสุ่น ร่วมใจคืนน้ำใสสู่ชุมชน” เป็นความร่วมมือ ระหว่างกรุงเทพมหานคร โดยสำนักการระบายน้ำ สำนักงานเขตดินแดง ห้วยขวาง ภาคเอกชนและประชาชนในพื้นที่ ดำเนินการปรับปรุงและพัฒนาคลองยายสุ่นในด้านต่างๆ อาทิ การปรับปรุงสภาพภูมิทัศน์ การตัดแต่งกิ่งไม้ริมคลอง การขุดลอกท้องคลอง การปรับปรุงคุณภาพน้ำภายในคลองด้วยหลักการไหลเวียนน้ำ โดยนำน้ำที่ผ่านการบำบัดจากโรงควบคุมคุณภาพน้ำดินแดง หรือน้ำจากแม่น้ำเจ้าพระยา ไหลผ่านคลองสามเสน เข้ามาถ่ายเทน้ำเสียภายในคลองยายสุ่น ขยายพื้นที่ทางเดิน และเชื่อมทางเดินที่ขาด ให้ประชาชนสามารถเดินได้อย่างสะดวก พร้อมตกแต่งริมทางเดินด้วยไม้ประดับ ตกแต่งกำแพงตามแนวทางเดินด้วยภาพวาด Street Art ติดตั้งไฟส่องสว่างและกล้อง CCTV เพื่อความปลอดภัยแก่ผู้สัญจรด้วย